南風行十八日早作
作者：趙蕃
朝代：宋

paragraphs: 吾聞黄帝張樂洞庭野，始意莊生言故假。
又聞湘靈鼓瑟進玄螭，亦意屈子夸厥辭。
屬行洞庭四月半，南風三日吹不斷。
黄昏猶是天陸離，午夜忽成雲片段。
病夫數起不知睡，數起側聽仍熟視。
恍疑帝樂尚鏗鍧，又謂湘絃發幽閟。
乃知二子元非虛，吾聞自用耳目拘。
須臾月落天向曉，依舊南風波浩渺。